**Din părul tău**

*Lucian Blaga*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Înțelepciunea unui mag mi-a povestit odată

de-un val prin care nu putem străbate cu privirea,

păienjeniș ce-ascunde pretutindeni firea,

de nu vedem nimic din ce-i aievea.

Și-acum, când tu-mi îneci obrajii, ochii

în părul tău,

eu, amețit de valurile-i negre și bogate

visez

ca valul ce preface-n mister

tot largul lumii e urzit

din părul tău -

și strig,

și strig,

și-ntâia oară simt

întreaga vrajă ce-a cuprins-o magul în povestea lui.